  Виталий Пронин 12-тӥ ноябрьысен шаерамы кутскон сётэмын хоккеен шудонъя М. Калашников нимо турнирлы. Вожвылъяськонэ пырисько 25 муниципал кылдытэтъёсысь 72 командаос. Вормон понна нюръяськонэ ваньмыз-ӧвӧлэз ог 1 сюрс 200 пиналъёс пырисько. Вань командаос арлыдзыя 6 группалы люкемын: 7-8, 9-10, 11-12, 13-14, 15-16 но 17-18 аресъемъёслы. Шудонъёс ортчо Ижысь «Олимпиец», «Ижсталь», Чекерилысь «Удмуртия» но Глазовысь «Прогресс» йӧ дворецъёсын. Турнир кыстӥськоз 19-тӥ декабрёзь. Котькуд группаын нюръяськон мыноз 3 нунал ӵоже. Ӵошатсконэз усьтӥзы покчиос. 7-8 аресъемъёслэн вожвылъяськоназы 8 команда люкаськемын: Ижевск, Глазов, Сарапул городъёсысь, Дэри, Ува, Вавож но Вотка ёросъёсысь. Ӵошатскон радъяське «Удмуртиын хоккеен шудонъя М. Калашников нимо турнир» проект чотын, Удмурт Республикалэн Тӧроез Александр Бречалов кичӧлтэмъя. Удмурт Правительство огкыл гожтӥз «А. Волков нимо Белкамнефть» огазеяськонэн но «САФМАР» фондэн. Озьы матысь 3 ар ӵоже нылпи хоккеез азинтон вылысь 450 миллион манет висъяны чакламын, нош та ӵошатсконлы - 10 миллион манет. Нош 12-тӥ ноябре «Олимпиец» йӧ дворецын ужрадэз усьтонэ пыриськизы Правительстволэн Тӧроезлэн вош-тӥсез А. Свинин, мугорез кыдатон культурая, спортъя но егитъёсын ужан политикая министр Н. Гольцова но мукетъёсыз вылӥ кивалтӥсьёс. Нырысьсэ радъяськись ӵошатсконэ вань мылкыд карисьёс кутэмын. Пиосын артэ быгатыса шудо 3 нылъёс но. Ӵошатсконэ пыриськемъёслы майкаос но клюшкаос кузьмалозы, нош вормисьёслы медальёс, кубокъёс но дуно кузьымъёс сётозы. Валентина Емельянова Туспуктэм басьтэмын sportur.ru  